Käärijä

Jere Mikael Pöyhönen (š. roovvâdmáánu 21. peeivi 1993, Helsig) lii tobdos artistnoomáin Käärijä. Sun lii syemmilâš rap-artist, kiän skiärrufinnodâh lii Monsp Records.
Käärijä vuoitij ive 2023 Uđđâ muusik kišto (UMK) já peesâi Suomâ ovdâsteijen Euroviisuh-lávlumkištoid pitáinis "Cha cha cha". Sun finnij kištoin enâmustáá keččeejienâid já poođij ubâ kištoost nubben.
Eellim já karrieer.
Pöyhönen vietij nuorâvuođâs iänááš-uv Vantaa Ruskeasantaast. Äigiájánâssân sun sooitij ruumbuid, čierâstâlâi freestyle já speelâi meid jieŋâskiäru tassaažân, ko sun teevdij 19 ihheed.
Pöyhönen čođâlditij siskiistem já skođâstem vuáđutotkos Vallila áámmátškoovlâst, já suu naver lâi kuhháá šoddâđ siskiistemvuávájeijen. Sun lii eereeb iärrás kieđâvuššâm kuuvijd já kuvvim autoid autokäävpist. Rap-musiikist Käärijä perustui pajetääsist, já haalu jieijâs muusik rähtimân sust šoodâi ive 2014. Muusikfáádáid sun finnij vistig uhkespellâmsyergist, já siämmáš váldufáddá kulloo meid suu onnáá peeivi puovtâdmist. Suu artistnommâ puátá suu ustevjuávhu skalkkâsaavâst, já tot čuujoot ruuđâ vyeittimân uhkespeelâin: suomâkielâst lii idiom "kääriä rahaa", mii meerhâš ruđâi tiänám olssis eres ulmui pargoin.
Käärijä almostitij muusik jieškuástidmáin loppâihán 2017, kuás Monsp Records almostitij suu vuosmuu tublesingle "Koppi tules" / "Nou roblem". Single A-peeli finnij šiev vuástáväldim, já Käärijä toovâi jotkâsopâmuš Monsp Recordsáin. Käärijä lii muštâlâm, et ovdil Uđđâ muusik kišto sust lijjii suullân 25 keikkad ivveest. Suu puoh peeggâlmumos pitáin lijjii jo talle miljovneh kuldâlemkeerdih, mut stuorrâ juávkun sun lâi ain tubdâmettum. Sun šoodâi tobdosin ”Cha cha cha” áánsust, já Käärijä muštâlij, et tállân pitá almostittem maŋa sun lâi väridum 40 keeikan.
Käärijä lii mainâšâm, et suu ohtâ muusiklâš vaigutteijee lii lamaš Rammstein, mon logo sun lii tatuistám raddasis. Olgoldâs stiijlân
Käärijäst láá lamaš nuuvt kočodum pottovuoptah ive 2015 rääjist já šerisfiskis piivtâs ive 2016 rääjist. Täävvirmerkkân sunjin šoodâi lávdástiđ meid päiđittáá. Suu kárvudâttâmstijlâ muittui neonruánáájin esken ive 2023 Uđđâ muusik kišto ohtâvuođâst, tastko puovtâdemtiimi halijdij, et Käärijäst ličij eresmuđusâš stijlâ ko ovdebáá ive vyeittest The Rasmus -bäändi fiskis stiijlâst.
Uđđâ muusik kišto 2023 já Euroviisuh.
Kuovâmáánust 2023 Käärijä uásálistij Uđđâ muusik kiišton, mast väljejui Suomâ ovdâsteijee ive 2023 Euroviisuh-lávlumkiišton. Sun vuoitij Uđđâ muusik kišto 539 čuággáin, 152 čuággá iäroin nubben puáttám Portion Boysiin. Pittá "Cha cha cha" lâi ohtâ kievrâ vyeitteeiävtukkâs Euroviisuh-lávlumkištoin.
Käärijä algâttij viisumääđhis Liverpoolist vuosmuu semifinalist vyesimáánu 9. peeivi 2023, já sun peesâi keččei jienâigijn finalân. Semifinalist, mast rekinistojii tuše keččei jienah, "Cha cha cha" finnij puoh enâmustáá čuággáid. Finalist Käärijä poođij nubben 526 čuággáin. Tast šoodâi nubben pyeremus saje Suomân kuássin: ton oovdân mana tuše Lordi "Hard Rock Hallelujah", moin Lordi vuoitij ive 2006 kišto. Eromâšin Käärijä piergim taha tot, et sun piergij eromâš pyereest suomâkiel pittáin. Ton lasseen Käärijä uážžum jienâmeeri lâi nubben alemus euroviisuhistorjást, já ton oovdân mana tuše Ukrine ive 2022 pittá "Stefania".
Euroviisuh 2025.
Ive 2025 Euroviisuin Käärijä láávlui oovtâst Baby Lasagnain. Suoi láin ráhtám mashup sunnuu pittáin adai Cha Cha Chast já Rim Tim Tagi Dimist.